
Parlamentul României

Camera Deputaţilor

COMISIA PENTRU ADMINISTRAŢIE PUBLICĂ  

  
     17 februarie 2000
AMENAJAREA TERITORIULUI ŞI ECHILIBRU 

               Nr. 1270/ XVIII/6           

                                 ECOLOGIC                                                                                                               

AVIZ

asupra propunerii legislative privind conferirea titlului de “cetăţean de onoare”.


Cu adresa nr. 429 din 3 februarie 2000, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării, cu  propunerea legislativă privind conferirea titlului de “cetăţean de onoare”.



În şedinţa din 16 februarie 2000, Comisia pentru administraţie publică, amenajarea teritoriului şi echilibru ecologic a examinat propunerea legislativă sus-menţionată, Punctul de vedere  al Guvernului transmis cu nr. 8955/16.XII.1999, precum şi AvizuL  nr.1387/31.XII.1999 al Consiliului Legislativ şi a horărât respingerea acesteia pentru următoarele motive:



1. Nu este necesară o lege specială pentru reglementarea acordării titlului de “cetăţean de onoare”, deoarece potrivit prevederilor art.20 din Legea nr.69/1991, republicată, una dintre atribuţiile consiliilor locale ale oraşelor şi comunelor este şi aceea “de a conferi persoanelor fizice române sau străine, cu merite deosebite, titlul de cetăţean de onoare”. 



De altfel, o astfel de prevedere există şi în proiectul de “Lege privind regimul general al autonomiei locale, organizarea şi funcţionarea administraţiei publice locale,” care se află în prezent în dezbaterea comisiilor permanente ale Camerei Deputaţilor .  



2. Titlul de “cetăţean de onoare” se încadrează în categoria celorlalte titluri onorifice şi în consecinţă nu presupune acordarea de drepturi materiale, însă prin promovarea acestei propuneri legislative în forma prezentată, s-ar crea persoanelor în cauză, adevărate privilegii. 



Pe de altă parte, acceptarea acestei idei de recompensă materială cu afectarea bugetului de stat, ar putea conduce la o creştere nelimitată a numărului de astfel de titluri acordate la nivelul consiliilor locale.



3. Propunerea de a acorda şi consiliilor judeţene dreptul de a conferi titlul de “cetăţean de onoare”, nu este în  concordanţă nici cu  principiul autonomiei locale şi nici cu cel al nesubordonării autorităţilor administraţiei publice locale de la nivelul oraşelor şi comunelor faţă de cele de la nivelul judeţean, deoarece o hotărâre a consiliului judeţean dată în sensul celor arătate, poate să nu fie agreată de unele consilii locale orăşeneşti sau comunale.



4. Un alt inconvenient major al promovării acestei propuneri legislative este acela că ar necesita modificarea unui important număr de acte normative din diferite domenii de activitate cum ar fi cel al construcţiei de locuinţe, al acordării de credite bancare, al  taxelor şi impozitelor, al transportului pe calea ferată, al transportului urban , al asistenţei medicale,etc.



5. Cu prilejul dezbaterilor asupra proiectului de”Lege privind regimul general al autonomiei locale, organizarea şi funcţionare administraţiei publice locale”, se va analiza şi oportunitatea unor completări ale prevederilor existente în actele normative cu privire la acest subiect.   


Prin  obiectul său de reglementare propunerea legislativă se încadrează în categoria legilor ordinare.

